TLU SA se adjunk skepties oor staat se polisieplanne | Netwerk24
Deur Isabel Venter 31 Julie 2020 23:00
Henry Geldenhuys, voorsitter van TLU SA se veiligheidskomitee en adjunkpresident van die organisasie, meen misdaad is buite beheer, veral in landelike gebiede, waar boere 'n daaglikse stryd moet voer om hulself te beveilig.
Geldenhuys het gereageer op die misdaadsyfers vir Limpopo, waar diefstal en rooftogte in die afgelope boekjaar toegeneem het.
Hy sê hy is skepties oor die polisie se aankondiging gister dat gespesialiseerde polisie-eenhede voortaan plaasaanvalle en -moorde landwyd sal probeer bekamp. Tot dusver was daar nog geen praktiese uitvoering van die landelike veiligheidstrategie wat verlede jaar vir Limpopo opgestel is nie.
Fanie Havenga, voorsitter van Soutpansberg se Distrikslandbou-unie in Limpopo, sê hy is bekommerd dat die land in "totale anargie" verval.
In die afgelope jaar was daar al meer as een geval in die provinsie waar dieselfde slagoffers twee keer aangeval is, soos dié van Joekie­ Nortjé (82) van Louis Trichardt­. Sy en haar seun, Johan (62), is in April op hul kleinhoewe buite die dorp deur vier mans oorrompel.
Sy het gister gesê dit was 'n swaar besluit, maar die kleinhoewe is ná die tweede aanval in die mark gesit.
Vir Johan, wat ná die tweede aanval 'n beroerte gehad het en nou pal versorg moet word, was dit 'n bitter pil om te sluk, sê sy ma. "Hy wou net terug hoewe toe, hy was vreeslik getraumatiseerd deur alles wat gebeur het."